CHUO เตรียมเพิ่มทุน 22.5 ล้านหุ้น ขายผู้ถือหุ้นเดิม หวังระดมทุนรุกธุรกิจอสังหาฯ
CHUO เตรียมเพิ่มทุน 22.5 ล้านหุ้นขายผู้ถือหุ้นเดิมสัดส่วน 2:1 ที่ราคาหุ้นละ 5 บ. เสนอขายช่วง 7-11 มี.ค.59 หวังระดมทุนเพื่อใช้ลงทุนอสังหาฯ ภายหลังการเพิ่มทุนจะมีทุนจดทะเบียนเพิ่มเป็น 337.50 ลบ. จากเดิม 225 ลบ.
22 ม.ค. 2559

บริษัท ชูโอ เซ็นโก (ประเทศไทย) จำกัด (มหาชน) หรือ CHUO ระบุว่า ที่ประชุมคณะกรรมการบริษัทเมื่อวานนี้ (21 ม.ค.) อนุมัติการเพิ่มทุนจดทะเบียนจำนวน 22,500,000 หุ้น พาร์หุ้นละ 5 บาท เสนอขายให้แก่ผู้ถือหุ้นเดิมตามสัดส่วน 2 หุ้นเดิมต่อ 1 หุ้นใหม่ ที่ราคาขายหุ้นละ 5 บาท โดยจะเสนอขายประมาณช่วงวันที่ 7-11 มี.ค.59  หวังระดมเงินเพื่อใช้ลงทุนอสังหาริมทรัพย์ เพื่อให้ได้รายได้อย่างต่อเนื่อง และลงทุนในระบบดิจิตัล เพื่อให้การเติบโตของธุรกิจมีผลกำไรมากขึ้น
ทั้งนี้ ภายหลังการเพิ่มทุนจดทะเบียนดังกล่าวจะทำให้บริษัทมีทุนจดทะเบียนเพิ่มเป็น 337,500,000 บาท จากเดิมที่ 225,000,000 บาท โดยบริษัทกำหนดวันประชุมวิสามัญผู้ถือหุ้นครั้งที่ 1/2559 ในวันที่ 19 ก.พ.59 เพื่อพิจารณาการเพิ่มทุนจดทะเบียนดังกล่าว   
สำหรับประโยชน์ที่จะได้รับจากการเพิ่มทุนนั้นจะทำให้กลุ่มสามารถลงทุนในโครงการธุรกิจอสังหาริมทรัพย์ที่มีศักยภาพ และสามารถสร้างรายได้ที่สูงและคงที่ให้กับบริษัทได้ในอีกหลายปีในอนาคต เมื่อเผชิญกับเศรษฐกิจที่อ่อนแอ ซึ่งในขณะเดียวกันทรัพย์สินที่ลงทุนในอสังหาริมทรัพย์ก็จะให้ฐานกำไรที่มั่นคงกับบริษัทด้วย
นอกจากนี้กลุ่มยังสามารถขยายไปยังธุรกิจที่เกี่ยวข้องกับธุรกิจโฆษณาดิจิตัลแบบใหม่ ที่มีอัตราการเติบโตสูง พร้อมกับสามารถทำกำไรได้สูง เพื่อที่จะขยายธุรกิจให้เติบโตและเพิ่มผลประกอบการมากขึ้น